钦定古今图书集成/明伦汇编/氏族典/第384卷 > 李铉
## 钦定古今图书集成/明伦汇编/氏族典/第384卷 > 李铉

按《北齐书李铉传》：铉字宝鼎，渤海南皮人。九岁入学，
书《急就篇》，月馀便通。家素贫苦，常春夏务农，冬乃入
学。年十六，从浮阳李周仁受《毛诗》《尚书》，章武刘子猛
受《礼记》，常山房虬受《周官》《仪礼》，渔阳鲜于灵馥受《左
氏春秋》。铉以乡里无可师者，遂诣大儒徐遵明受业，
居徐门下五年，常称高弟。二十三便自潜居，撰定《孝
经》《论语》《毛诗》《三礼义疏》及《三传异同》《周易义例》，合三
十馀卷。州举秀才，除太学博士。武定中，高祖命世宗
妙简硕学，以教诸子，世宗以铉应旨，征诣晋阳，在东
馆师友诸王。铉以去圣久远，文字多有乖谬，遂览《说
文》，爰及《仓》《雅》，删正六艺经注中谬字，名曰《字辨》。天保
初，诏铉与邢卲等参议礼律，仍兼国子博士。废帝之
在东宫，显祖诏铉以《经》入授，甚见优礼。数年病卒，赠
廷尉少卿。